text: 
  De to blade, Aalborg Stiftstidende og Fyens Stiftstidende, vil danne 
  en fælles redaktion i København, som skal levere stof til begge 
  aviser.
  
  " Vi har erkendt, at for at få en bedre kvalitet på det almene 
  stof, må stiftstidenderne gå sammen, " siger Aalborg Stiftstidendes 
  ansvarshavende chefredaktør og administrerende direktør, Erling Brøndum.
  
  " Vi ønsker noget mere alment kvalitetsstof inden for de områder, vi 
  selv har vanskeligt ved at dække, " siger han og peger blandt andet 
  på udenrigsstof og livsstilsstof  -  om f.eks. hus, have, både og 
  biler.
  
  På landets tredje stiftstidende forhandler man i øjeblikket besparelser,
   og det er grunden til, at man ikke vil være med i samarbejdet 
  endnu. " Vi skal først have totalt overblik over vores økonomi. Men 
  jeg forventer, at vi går med senere, " siger Erling Zanchetta, som 
  er administrerende direktør for Århus Stiftstidende.
  
  Den fælles redaktion oprettes ved at overtage en del af Den Bergske 
  Nyhedstjeneste. Den blev i går erklæret konkurs ligesom sin ejer, Klaus
   Riskær Pedersen, efter begæring af af bobestyreren, advokat Michael 
  Rostock.
  
  
  
  